Nordjyllands Politi søger vidne, der var i park samtidig med, at mindreårig pige blev udsat for voldtægt.

Nordjyllands Politi vil gerne i kontakt med et vidne, som kan have overværet en voldtægt af en pige under 15 år i parken Christiansgave i Hjørring. Politiet modtog 21. november en anmeldelse om, at en pige under 15 år er blevet udsat for voldtægt i Christiansgave i Hjørring 21. august. Pigen mødtes med gerningsmanden sammen med en jævnaldrende veninde efter forudgående aftale. Parterne mødtes i første omgang i Svanelunden og gik siden sammen videre til Christiansgave, hvor overgrebet fandt sted, skriver Nordjyllands Politi i en pressemeddelelse. En 16-årig ung mand fra lokalområdet er sigtet i sagen. Han blev onsdag varetægtsfængslet i tre uger efter et lukket grundlovsforhør ved Retten i Hjørring. Den 16-årige er også sigtet for et forsøg på voldtægt begået mod den jævnaldrende veninde på et senere tidspunkt. Beder vidne om at henvende sig Nu søger politiet et vidne i sagen. - Vi ved, at der et vidne, som har været i parken samtidig med den 16-årige sigtede og de to piger. Og ud fra vores oplysninger er det vores klare opfattelse, at vidnet faktisk bemærkede de tre personer. Vi er meget interesseret i at komme til at tale med vedkommende, for vi er af den overbevisning, at han kan bidrage med vigtig viden til vores videre efterforskning, siger politikommissær og efterforskningsleder Lene Mikel Madsen fra Nordjyllands Politi. Hun beder vidnet eller andre, der har oplysninger i sagen, om at kontakte politiet på telefonnummer 114. Vidnet beskrives som en høj, slank mand, der muligvis er i 20'erne. Han er set gående ad stien gennem Christiansgave og frem og tilbage flere gange på stien, imens han talte i telefon. De to piger og gerningsmanden befandt sig i Christiansgave tæt ved den østlige sti ved træalléen. Her befandt vidnet sig også 21. august i tidsrummet fra klokken 01.45 til 04.00.